
Tisztelt Elnök Asszony!

Szíves tájékoztatásúl megküldöm a MÁV ZRt. infrastruktúra vezérigazgató-helyettesének írott levelem másolati példányát.

Azért érzem fontosnak, hogy Önt is tájékoztassam levelezésünk e momentumáról, mert a leírtak összefüggésben állnak az pályavasút infrastruktúrájának állapotával, így megítélésem szerint az Ön által vezetett hatóság tisztánlátását is elősegíti. 

Levelem, a  vége felé - úgy tűnhet - iróniába fordúl, minek az az oka, hogy immár hónapok óta  foglalkozunk a vonóvezetékes váltókat kezelő személyzete számára extrém fizikai megterhelést jelentő állítási nehézségekkel, de a MÁV vezetésének problémamegoldó hozzáállása ellenére az erdmények csak néhány állomáson, és ott is csak részben hoztak értékelhető javulást.
Mindkét említett budapesti fejpályaudvaron van olyan kitérő, melynek átállítása olyan erőkifejtést igényel, hogy azt az oda beosztott, -  fogásokat ismerő -  személyzeten kívül más még megmozdítani sem képes. Ennek a nap mint nap jelentkező terhelésnek az árát azonban a munkavállalók egészségükkel és az előírtat jóval meghaladó rendszeres erőkifejtésükkel sínylik meg.

Az állítás erőszükségletét számos tényező befolyásolja. A teljesség igénye nélkül ilyen a kitérő kialakítása, - görgözött vagy sem -,  müszaki állapota - sínszékek, csúcssinek állapota, felfekvése -, a váltó fekszint helyzete, az erőátviteli lánc hossza, elemeinek épsége, karbantartottsága, de ide tarozik a váltó kenéséhez használt anyag minősége is.

Nos, ez utóbbit illetően az elmúlt évek során számos panasz jutott el hozzánk. A régen használt ásványi eredetű fáradt olajnál ma sincs jobb, de ennek használata környezetvédelmi okokból ma már nem engedélyezett.

A beszerzett lebomló kenőanyagnak azonban nehézkes a felvitele, egyhamar megköti a szálló port és bőrösödni kezd, a hőmérséklet csökkenésével pedig rohamosan veszít viszkozitásából.

A jövőre nézve az Egészségi Biztonsági és Környezetvédelmi Főosztály közreműködésével talán sikerül valamilyen kedvezőbb tulajdonságú kenőanyaggal felváltani a jelenleg használatosakat de ettől még arra kérem a Tisztelt Elnök Asszonyt, hogy az NKH segítse a MÁV ZRt vezetését a helyes döntés és a mielőbbi intézkedés meghozatalában!

